La Campionatul European din 2015 de la Montreux, la începutul lunii iunie, a ieșit pe locul 5 din turul de grupe, apoi le-a învins succesiv pe unguroaica Dorina Budai, suedeza Emma Samuelsson și rusoaica Tatiana Logunova, ajungând în semifinală. A pierdut cu campioana mondială, italianca Rossella Fiamingo, scorul fiind 9-15, și s-a mulțumit cu bronzul, prima sa medalie individuală la o competiție de prim plan la seniori. La proba pe echipe România a trecut de Ucraina în sferturile de finală, apoi de Suedia, pregătită de românul Adrian Pop. Lotul a întâlnit din nou echipa Estoniei în finală, ca și la Zagreb 2013, dar de data astă a câștigat clar cu scorul de 45-30 și a cucerit aurul. Câteva săptămâni mai târziu a participat la prima ediție a Jocurilor Europene, dar a părăsit competiția individuală încă din faza grupelor. Și-a luat revanșa la proba pe echipe: România a câștigat medalia de aur după ce a învins din nou Estonia în finală. La Campionatul Mondial de la Moscova a pierdut la o tușă în turul întâi cu germanca Monika Sozanska. La proba pe echipe România a trecut de Turcia, Elveția, Ungaria și Ucraina, ajungând în finală, dar a pierdut cu China și a rămas cu argintul.